Skokvideo van boelie-aanval by Jhb-skool | Maroela Media
Skokvideo van boelie-aanval by Jhb-skool
'n Video van 'n laerskoolseun van Johannesburg wat gewelddadig deur medeskoliere aangerand word, het sedert die naweek wyd opslae op sosiale media gemaak.
Op die video kan gesien word hoe 'n leerder van Laerskool Randfontein deur 'n groep skoliere op 'n sportveld geslaan en geskop word. Die seun val naderhand op sy knieë en hou sy hande oor sy kop om homself te beskerm, maar die groep hou net aan om hom te skop terwyl omstanders hulle luidkeels toejuig. Die aanvallers en die leerders wat die voorval met hul selfone verfilm, gebruik ook deurentyd uiterse kru-taal wat nie van laerskoolleerders verwag word nie.
Sharon de Leur, die seun wat aangeval word se tannie, het op haar Facebook-blad van die voorval vertel en gesê die seun is deur 'n ander leerder na die rugbyveld gelok. "Ongeveer 14 van sy medeskoliere het hulle gevolg, waarvan drie prefekte [lede van die leerlingraad] was," het sy gesê.
Sy het gesê dit was vir haar byna erger om te sien hoe die omstanders staan en lag terwyl haar broerskind aangerand word. "Hulle het nie eens vir hom jammer gevoel toe hulle bloed en sy oopgebarste lip sien nie. Sy snikke het ook nie hul hartsnare geroer nie. Hulle het net gestaan en kyk en lag," het sy gesê.
Volgens De Leur het die aanvallers haar broerskind daarvan beskuldig dat hy die onderwysers vertel het dat hulle rook, maar is dit glad nie waar nie. "Die beplanning van hierdie aanval ontstel my. Hulle het duidelik hierdie aanval oor 'n geruime tydperk beplan," het sy gesê.
"Al lag hy steeds en maak grappies, glo ek hierdie gewelddadige ervaring sal oor die langtermyn negatiewe effek op hom hê as hy nie behoorlike berading ontvang nie."
Phumla Sekhonyane, woordvoerder van die departement, het aan Maroela Media bevestig dat die seun wat duidelik op die video gesien kan word terwyl hy die ander seun aanrand, met onmiddellik effek geskors is. "Die seun wat gehoor kan word hoe hy die ander seun aanmoedig en die slagoffer tart, sal ook dissiplinêr verhoor word," het sy gesê.
Intussen sal die departement Woensdag saam met al die leerders in die video se ouers en sleutelrolspelers van die skool vergader. Sekhonyane het gesê die seun wat aangerand is, ontvang reeds berading.
Die seun se naam word weerhou om sy identiteit te beskerm.
Die video van die aanranding kan hier gekyk word. WAARSKUWING: Die taalgebruik en gebeure in die video is uiters kras en kan sensitiewe lesers ontstel.
Gauteng Laerskool Randfontein
[Video] Lugmag, SAL praat oor vlieëniers
Polisieman skiet vriendin, pleeg selfmoord
Ek hoop uit my hart uit die seuns wat betrokke was kry net wat hulle toekom, selfsin hul volwasse lewe eendag, en dat die seun wat aangerand is ook kry wat hom toekom.
Wanneer gaan dit stop. Kinders pleeg self moord word aan gerand maar niemand doen niks. Om daai kinders te skors gaan die arme kind ni beter laat voel nie. Ek hoop daai kind se ouers maak aanranding sake oop teen oor elke een wat betrokke was. Kinders van vandag wat ander so boelie is vieslik. Dis hul ouers wat hul kinders ni disipliene kan leer nie, n boelie word gewoontlik geboelie deur hul eie ouers. Streke seun ek hoop jy voel gou beter , en onthou hulle is niks werd ni. Sulke skym mense maak my bevoeterd
Leerlingraad wat staan en kyk? Julle is nie Leerlingraad se [email protected] werd nie man! Julle behoort julle te skaam.
Kinders sonder maniere moet verban word uit skole uit. Almal wat daar was moet geskors word. Nou is 1 geskors en teen 1 sal opgetree word. Ag sjame. Die departement moet wakker word en sulkes in verbetering skole sit. Hulle verdien 'n kriminele rekord.
Dis nou 'n goeie geleentheid om van die bullebakke 'n voorbeeld te maak – skors hulle summier – was die rotang en lyfstraf nog in plek sou dit nie gebeur het nie maar nee dit is mos menseregte en sielkundige benaderings wat alle disipline by die agterdeur uitgooi – hulle weet daar kan eintlik niks aan hulle gedoen word nie.